ศุภาลัยเกรดดีคุมต้นทุนเก่งอัตรากำไรสูง
ศุภาลัยรักษาเครดิต A-ทริสฯ มั่นใจคุมต้นทุนอยู่มัดมาร์จินสูง
11 ก.ค. 2555

ศุภาลัยรักษาเครดิต A- ทริสฯ มั่นใจคุมต้นทุนอยู่มัดมาร์จินสูง
บริษัท ทริสเรทติ้ง ประกาศคงอันดับเครดิตองค์กรของบริษัท ศุภาลัย (SPALI) ที่ระดับ “A-” พร้อมคงอันดับเครดิตหุ้นกู้ชุดปัจจุบันอยู่ที่ระดับ “A” และหุ้นกู้ไม่มีประกันอยู่ที่ระดับ “A-” โดยแนวโน้มยังคง “คงที่” 
อันดับเครดิตสะท้อนถึงผลงานที่ยาวนานของบริษัทในตลาดพัฒนาที่อยู่อาศัย ตลอดจนแบรนด์สินค้าที่ได้รับการยอมรับในตลาดผู้มีรายได้ระดับปานกลาง ความสามารถในการควบคุมต้นทุนการดำเนินงานที่มีประสิทธิภาพและฐานะทางการเงินที่แข็งแกร่ง 
อย่างไรก็ตาม จุดแข็งลดทอนลงไปบางส่วนจากลักษณะของธุรกิจอสังหาริมทรัพย์ที่เป็นวงจรขึ้นลง ภาวะการขาดแคลนแรงงาน ต้นทุนค่าก่อสร้างที่เพิ่มสูงขึ้น 
อันดับเครดิตหุ้นกู้มีประกันของบริษัทมีหลักประกันเป็นอาคารสำนักงานให้เช่า “ศุภาลัย แกรนด์ ทาวเวอร์” ซึ่งมีมูลค่าตลาดที่ 1.7 เท่าของมูลค่าหุ้นกู้คงค้างตลอดอายุของหุ้นกู้ 
“บริษัทจะสามารถรักษาผลการดำเนินงานที่แข็งแกร่งเอาไว้ได้ในระยะปานกลาง และสามารถรักษาอัตรากำไร (มาร์จิน) ให้อยู่ในระดับที่สูงกว่าคู่แข่งได้ แม้ต้นทุนค่าก่อสร้างจะเพิ่มขึ้นและการแข่งขันจะทวีความรุนแรงยิ่งขึ้นก็ตาม รวมถึงการขยายโครงการต่อเนื่อง บริษัทก็จะสามารถรักษากระแสเงินสดและอัตราส่วนเงินกู้รวมต่อโครงสร้างเงินทุนให้อยู่ในระดับที่ยอมรับได้” ทริสฯ ระบุ
ณ สิ้นเดือน เม.ย. 2555 บริษัทมีโครงการที่อยู่อาศัยประมาณ 70 โครงการ ด้วยมูลค่ายอดขายคงเหลือประมาณ 2.5 หมื่นล้านบาท และยอดขายที่รอรับรู้รายได้ประมาณ 2.8 หมื่นล้านบาท หรือประมาณ 2 เท่าของฐานรายได้